Proponent Charlotte dans van vreugde | Kerkbode
Prop Charlotte Sibanyoni (voor in die middel met haar arm in die lug) dans van vreugde nadat sy in die NG Kerk gelegitimeer is. Links, met 'n kombers oor haar skouers, dans haar ma. Foto: Neels Jackson
27 November 2018 Neels JacksonNuus
Lofliedere in Afrika-idioom het ná die legimasieplegtigheid deur die kerkgebou van die NG gemeente Universiteitsoord weergalm.
Dit was geskiedenis wat daar gemaak is: dié bril­jante, jong, swart vrou wat as student van die NG Kerk by Tukkies teologie gestudeer het en by dié legitmasieplegtigheid tot die bediening in die NG Kerk toegelaat is.
In haar graad 11-jaar – sy was in die Hoërskool Hendrik Verwoerd in Pretoria – het sy op haar eie in 'n bediendekamer gebly en by plekke soos 'n pizza­winkel en sekuriteitsonderneming gewerk om te oorleef.
In haar matriekjaar verras die radiostasie Jacaranda FM haar met 'n beurs van 'n weldoener vir haar universiteitstudie. En toe haar dominee-pa vir haar vra wat sy wil gaan studeer, sê sy vir hom: "Ek wil doen wat jy doen. Ek wil 'n dominee in die NG Kerk word."